送吳子正赴召
作者：彭汝礪
朝代：宋

paragraphs: 主上登前烈，宗丞用老儒。
飲冰宵去楚，衣錦晝歸吳。
餞別成游寺，乘歡更泛湖。
固難逢邂逅，能復惜踟躕。
道路春初好，山原日未晡。
雲中山隠約，野外水縈紆。
洒落傾賢範，荒淫看伯圖。
故園餘壯觀，遺址入荒蕪。
檜柏高千尺，松杉聳萬株。
輕風花散漫，細雨草沾濡。
簿領容休暇，形骸外縶拘。
縱橫棋有力，禮樂酒無踰。
一鶚沖高漢，雙輪上坦途。
道途留絕詠，宣室得明謨。
自昔行猶蹇，于今用可需。
願言思本末，無用較錙銖。
仕路誠相照，年家契自殊。
幾成嵇叔懶，敢謂孟軻迂。
陋學真膠柱，危蹤近跋胡。
應須寄珠玉，方願刻肌膚。